TATA PANGIBADAH MINGGU BIASA XV 15 AGUSTUS 2021 Gereja Kristen Jawa Ambarrukma (Warni liturgis ijem, simbol/logo prau + pelangi) 1. Pacawisan : Imam mimpin pandonga ing konsistori 2. Liturgos : "Pasamuwan kinasih wonten ing Gusti Yesus Kristus, ingkang lenggah wonten ing pundi-pundi papan, ngaturaken sugeng enjang lan sugeng pepanggihan malih wonten ing pangibadah Minggu lumantar giyaran Live Streaming GKJ Ambarrukma. Mugi- mugi sadaya pikantuk berkah kasarasan saking Gusti. Pawartos Minggu 15 Agustus 2021, badhe kula waosaken saperangan. (maosaken pawartos). Jangkeping pawartos sumangga dipun waos lumantar warta on-line ingkang saged dipun unduh mawi QR code, ingkang dipun tayangaken wonten layar menika. Bapak, Ibu, lan Sadherek sadaya ingkang binerkahan ing Gusti, pepujen pangibadah wonten ing wekdal punika mirunggan badhe kaladosan dening paguyuban karawitan Kalvari Adi GKJ Ambarrukma. Sumangga kita lumebet ing pangibadah kanthi sesarengan memuji Asmanipun Gusti lumantar kidung "KULA SAMI ANYAWIJI" (Ladrang Jatikumara pelog nem) : 2 pada ....Pasamuwan kula aturi jumeneng..... Dhuh Gusti kang maha Agung, kula sowan amiwiti Ing padaleman pamujan , sesarengan amemuji Ngluhurken Asma Paduka, kang paring gesang sayekti. Sapunika wancinipun, kula sami anyawiji Ing padaleman pamujan, pamedhar sabdaning Gusti Sawega amedhar sabda, mring pra umat kang nyawiji. Kidung kawiwitan, Imam lan Pengkotbah lumebet dhumateng altar, Imam kalajengaken ngaturaken Kitab Suci dhumateng Pengkotbah. 3. Votum tuwin Salam Karaharjan (Pasamuwan Jumeneng) Pandhita : Lagon Pelog Nem Pitulungan kita punika pinangkanipun saking sawab berkahing Allah Rama ingkang nitahaken langit lan bumi. Sih rahmat lan tentrem rahayu saking Allah Rama kita tuwin Gusti Yesus Kristus mugi wontena ing panjenengan sadaya. Sadaya : Amin.....Amin.....Amin. (Liturgos: Pasamuwan kula aturi lenggah.....) 1
4. Lektor : maosaken Sabda Introitus : Waosan sabda introitus kapethik saking Mazmur 111, ingkang badhe kula waosaken lumantar sekar macapat Dhandhangula Kusumasih Laras Pelog Pathet Nem. Lektor Pasamuwan : "Mekaten sabdanipun Gusti" : "Puji sokur konjuk Gusti" 5. Liturgos : "Pasamuwan kinasih, pakaryanipun Gusti Allah pranyata agung, adil, wicaksana, satemah sadaya umat pinaringan pangentasan salami-laminipun. Pramila sumangga kita puji asmanipun Gusti, kanthi ngrepekaken kidung "TRESNA ASIH" (Lancaran Pelog Nem): x 2 Tresna Asih mring Pangran Allah-ira Klawan gumolonging ati jiwa akal budi Dena kang kapindho tresna asih mring sapepadhanira Kaya marang awakira pribadi. 6. Pandhita : Sabda Andharaning Katresnan (Mulad Sarira) : Rum 2 : 4 - 8 7. Imam : Pacawisan Pamratobat "Bapak, Ibu, saha para Sadherek kekasihipun Gusti Yesus, Sabdanipun Gusti tansah paring pemut dhumateng kita sadaya, bilih kita taksih tebih saking perkawis- perkawis ingkang dipun kersaaken Gusti, kita taksih wangkot mburu kekajengan kita piyambak, lan mboten mbangun turut dhumateng kayekten. Pramila sumangga, kita tebihaken sadya kadurakan wonten ing gesang kita, kanthi atur pamratobat wonten ing ngarsanipun Gusti. Kita lumebet wonten ing pandonga pamratobat kairing repening kidung "MINTA SUCI" (Ketawang Pelog Nem): kalih pada" Ingkang najis datan kenging ndherek dhateng swarga Gusti tan sudi mirsani, sabarang kang nistha Nyuwun suci adhuh Gusti, adhuh Gusti nyuwun suci. Ingkang najis tan tinrimah, ngarsane Sang Rama Dhuh Gusti mugi ngluwari, mbirat dosa kula Nyuwun suci adhuh Gusti, adhuh Gusti nyuwun suci. 8. Imam: Pandonga Pamratobat Sumangga kita sami nelangsani sadaya kalepatan kita wonten ing Gusti, kita lumebet ing pandonga pamratobat: "Gusti Allah ingkang adhedhampar wonten ing Kratoning Swarga, kawula sowan wonten Ngarsa Paduka, kanthi ngemut-emut malih punapa ingkang sampun kawula lampahi wonten ing gesang padintenan. Kawula mboten ngrumaosi bilih Paduka tansah ngluberaken kamirahan wonten ing gesang kawula, kawula taksih rumaket kaliyan kadurakan, lan tebih saking kasaenan. 2
Pramila dhuh Gusti, kawula sowan kanthi andhap asor wonten Ngarsa Paduka, ngaturaken pamratobat awit dosa-dosa kawula. Mugi Paduka sucekaken manah kawula, katebihna saking bebendu lan paukuman Paduka. Dhuh, Gusti kawula nyuwun panuntun Paduka supados saged ngantepi padamel kasaenan, lan tansah ngupados kamulyan, kalanggengan sejati. Atur pamratobat kawula punika, kawula aturaken lumantar Gusti kawula Yesus Kristus. Amin." 9. Pandhita : Pawartos Sih-Rahmat : 2 Timotius 3 : 15 - 17 10. Pandhita : Pangatag-atag Gesang Anyar : 1 Petrus 2 : 16 - 17 11. Liturgos : "Pasamuwan kinasih, saestu kita muji konjuk sokur awit piwucalipun Gusti, satemah ndadosaken kita tiyang ingkang saestu merdika. Pramila sumangga kita wujudaken kamardikan kanthi saya ngajeni lan tresna dhumateng sedherek- sedherek kita, kados ingkang sinerat wonten ing kitab suci. Kita repekaken kekidungan "ISINING KITAB SUCI" (Lancaran Pelog Barang): 2 pada......... (Pasamuwan kula aturi jumeneng) Isinya kabar kabingahan winangsitken dening Pangeran dadya srana suka piwulang margining kautaman Dimen tyang pitados tansah arumaos Mbangun turut Gusti nesnani sesami. Tyang lepat kraos winelehna dening sabdaning kang Makwasa Tyang dosa gya samya mratobat nampenana sih rahmat Dimen tyang pitados tansaha rumantos Mbangun turut Gusti nesnani sesami. (Liturgos : Pasamuwan kula aturi lenggah.....) 12. Wedharing Sabdanipun Gusti (Pasamuwan Lenggah) a) Pandhita : Pandonga Epiklese b) Pandhita : maosaken EFESUS 5 : 15 - 21 c) Pandhita : Lagon Pelog Barang : Rahayu saben tiyang ingkang mirengaken sabdanipun Gusti lan nindhakaken karsanipun Gusti ing gesang padintenan. Haleluya. Pasamuwan: Haleluya Amin ) 4x d) Irah-irahan : "Gesang wonten ing Kawicaksananipun Gusti" 3
e) Ancas f) Isian : Jemaat dapat mewujudkan hidup dengan hikmat Tuhan melalui sikap hidup berdasar pengelolaan akal pikiran dan budi manusia dengan iman yang kuat dan takut akan Tuhan, agar berguna dalam menjalin relasi dengan sesama untuk kemuliaan Tuhan maupun mengelola berkat Tuhan. : GUNDHUL-GUNDHUL PACUL. 13. Imam : mimpin kempaling Pisungsung "Pasamuwan kinasih, sabdanipun Gusti paring pitedah dhumateng kita, bilih kita kedah gesang wonten ing kawicaksanan, andhap asor, lan ajrih asih dhumateng Sang Kristus. Sumangga kita sami caos sokur lumantar pisungsung ingkang sampun kita cawisaken. Sami kaliyan wekdal-wekdal kepengker, pisungsung kita pijekaken dados tigang kanthong. Kanthong setunggal lan kalih kagem pasamuwan, kanthong tiga kagem panyengkuyung dana pengadaan rumah emeritus. Ewodene pisungsung wulanan lan mirunggan saged dipun lebetaken salah satunggaling kanthong. Rum 11 : 33 - 36, minangka tetales anggen kita caos pisungsung, badhe kula waosaken mekaten suraosipun: Wah, saiba agunging kasugihan, kawicaksanan sarta kawaskithane Gusti Allah! Kabeh putusane pranyata ora kena jinajagan. sarta kabeh tindake ora kena katlusur. Ujer sapa ta kang nyumurupi panggalihane Pangeran? Utawa sapa ta kang wis tau dadi juru pirembuge? Utawa sapa ta kang wis tau misungsung apa-apa marang Panjenengane, temahan banjur kaparingan leliru? Awitdene anane samubarang kabeh iku saka ing Panjenengane, lan marga dening Panjenegane, sarta lumadi marang Panjenengane. Kamulyan kagema ing Panjenengane salawas-lawase. Sumangga kita aturaken pisungsung kanthi repening kidung "PUJI SOKUR" (Ketawang Sandhung Pelog Barang): kalih pada Puji sokur mring Hyang Agung berkahNya Agung lestari Dhumateng pra umat samya atur panuwun mring Gusti Kang tan kendhat paring berkah ing siyang pantara ratri Pra umat sengkut gumregut sami manembah mring Gusti Angluhuraken asmaNya tan supe nggennya leladi Sumrambah mring tiyang kathah tansah binerkahan Gusti Sindhenan ing Umpak: Donga suka, sinaput gegawang surya; Sukurana, yen Gusti paring nugraha... 14. Pandhita : Pandonga Syukur lan Syafaat 15. Liturgos : "Bapak, Ibu, lan Sadherek kekasihipun Gusti, seserengan kaliyan sadaya umat ingkang pitados ing salumahing bumi, sumangga sesarengan kita pocapaken Pangaken Pitados Rasuli...pasamuwan kula aturi jumeneng.... 4
a) Kawula pitados dhateng Allah Sang Rama, ingkang Mahakawasa, ingkang nitahaken langit kaliyan bumi. b) Inggih pitados dhateng Yesus Kristus ingkang Putra ontang-anting, Gusti kawula. c) Ingkang kabobotaken dening Roh Suci, miyos saking prawan Maryam. d) Ingkang nandhang sangsara nalika jumenengipun Pontius Pilatus, kasalib, nglampahi seda, lajeng kasarekaken, tumedhak dhateng ing teleng palimengan. e) Ing tigang dintenipun wungu malih saking antawisipun tiyang pejah. f) Lajeng sumengka dhateng ing swarga, pinarak wonten ing tengenipun Allah Sang Rama ingkang mahakawasa, g) Saking ngriku inggih badhe rawuhipun ngadili tiyang ingkang gesang kaliyan ingkang pejah. h) Kawula pitados dhateng Roh Suci. i) Kawula pitados wontenipun pasamuwan Kristen satunggal ingkang suci sarta wradin, inggih patunggilanipun para suci. j) Punapa-dene pangapuntening dosa. k) Tanginipun raga. l) Sarta gesang langgeng. 16. Pandhita : Paladosan Berkah 17. Liturgos : "Pradataning Pasamuwan ngaturaken gunging panuwun dhumateng Ibu Nugraheni Siwi Rumanti lan sadaya paraga ingkang nyengkuyung lampahing pangibadah punika. Pasamuwan kinasih, sumangga kita pungkasi pangibadah punika kanthi katentreman lan karahayon, awit kasarasan tansah wonten ing kita sadaya. Kagem munggel rante penularan Covid-19 sumangga kita patrapaken 5 M wonten ing gesang padintenan. Pangibadah katutup kanthi repening kidung "PURNANING PANGABEKTI" (lancaran pelog nem): 2 pada Pinujia nggih Allah Sang Rama wah Sang Putra lan Roh Suci purna pangabekti aneng greja ngrasuk gesang saben ari Refr: payo nindakna kang trusing ati sabdaning Gusti sung gesang yekti sinartan dening berkahing Gusti sung sih rahmat mring sesami. Pangabekti sestu pangibadah lamun Gusti kang den sembah kraharjaning pepadha den udi jagad ramya tentrem yekti. 5